Document ID: 32007R0342

РЕГЛАМЕНТ (ЕО) № 342/2007 НА КОМИСИЯТА
от 29 март 2007 година
за изменение на Регламент (ЕО) № 489/2005 относно определянето на интервенционните центрове и приемането на неолющен ориз от интервенционните агенции във връзка с присъединяването на България и Румъния към Европейския съюз
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1785/2003 на Съвета от 29 септември 2003 г. относно общата организация на пазара на ориз (1), и по-специално член 6, параграф 3 и член 7, параграф 5 от него,
като има предвид, че:
(1)
Член 6, параграф 2 от Регламент (ЕО) № 1785/2003 предвижда, че списъкът с интервенционните центрове за приемането на неолющен ориз се определя от Комисията след консултация с държавите-членки. Този списък фигурира в приложение I към Регламент (ЕО) № 489/2005 на Комисията от 29 март 2005 година относно установяване на подробни правила за прилагането на Регламент (ЕО) № 1785/2003 на Съвета по отношение на определянето на интервенционните центрове и приемането на неолющен ориз от интервенционните агенции (2). Вследствие присъединяването на България и Румъния към Европейския съюз на 1 януари 2007 г. е необходимо, за тези нови държави-членки, интервенционните центрове да бъдат определени и включени в упоменатия списък.
(2)
Член 7, параграф 1 от Регламент (ЕО) № 1785/2003 ограничава до 75 000 тона количеството, което може да се изкупи от интервенционните агенции в Общността като цяло. С цел справедливото разпределяне на това количество с Регламент (ЕО) № 489/2005 се определиха количествата за всяка държава-членка, производител на ориз, като се взеха предвид националните базови площи, определени от Регламент (ЕО) № 1782/2003 на Съвета от 29 септември 2003 г. относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители (3) и средния добив, посочен в приложение VII към този регламент. Вследствие присъединяването на България и Румъния следва това разпределение между държавите-членки производителки да се преразгледа като се приложат същите критерии на разпределяне, както при приемането на Регламент (ЕО) № 489/2005, отчитайки при все това базовите площи на България и Румъния.
(3)
Поради това Регламент (ЕО) № 489/2005 следва да бъде подходящо изменен.
(4)
Мерките, предвидени в настоящия регламент, са в съответствие със становището на Управителния комитет по зърнени култури,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 489/2005 се изменя, както следва:
1)
Приложение I се изменя в съответствие с приложение I към настоящия регламент.
2)
Приложение V се заменя с текста в приложение II към настоящия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 март 2007 година.

Labels: 2
17
3
6
18
15